Mission: Impossible – Ghost Protocol

Mission: Impossible – Ghost Protocol er en amerikansk actionthriller og eventyrfilm fra 2011 regissert av Brad Bird. Den er den fjerde filmen i Mission Impossible-serien. I filmen blir IMF-agent Ethan Hunt utstøtt av sin egen organisasjon etter at han mistenkes for å begått et storstilt terrorangrep i Kreml i Moskva. Jakten på gjerningsmannen bringer ham og noen lojale medagenter til Dubai og Mumbai. Hovedrollen som Ethan spilles for fjerde gang av Tom Cruise, mens sentrale biroller spilles av Jeremy Renner, Simon Pegg, Paula Patton og Michael Nyqvist. 

Ghost Protocol ble meget populær og ble også meget godt mottatt av filmanmelderne. 

Den ble etterfulgt av Mission: Impossible – Rogue Nation (2015).

Handling 
Ethan Hunt sitter i et fengsel i Moskva, men blir hjulpet ut av medagenter da de trenger ham ute i felten igjen. Sammen med Jane Carter og Benji Dunn får han i oppdrag å stoppe terroristen Kurt Hendricks, som planlegger et angrep på USA. De blir imidlertid lurt i en felle under et oppdrag inne i Kreml. Ukjente krefter iverksetter et storstilt terrorangrep mot Kreml og Ethan får skylden. Senere får han vite at agentbyrået IMF offisielt er oppløst, siden regjeringen tror de står bak terrorangrepet. Ethan, Jane, Benji og analyseeksperten William Brandt er det eneste håpet for å få stanse Hendricks planer og å frikjenne IMF fra alle anklager. Jakten tar dem til steder som Dubai, Mumbai.

Om filmen

Popularitet og økonomi 
Ghost Protocol innbragte $694,7 millioner på verdensbasis, hvorav $209 millioner i USA, $101 millioner i Kina, $70 millioner i Japan, $51 millioner i Sør-Korea, $29 millioner i Storbritannia og $3,5 millioner i Norge. Den ble den fjerde mest innbringende filmen på verdensbasis i 2011 og den syvende mest innbringende filmen i USA. Den havnet på 15. plass over de mest besøkte filmene i Norge i 2012 (206 000 besøkende).

I tillegg innbrakte den betydelige summer på salg av DVD. Blant annet så innbrakte den $47,1 millioner i USA alene ($27,8 millioner på DVD og $21,3 millioner på Blu-ray).

Produksjonskostnadene var på $145 millioner.

Anmelderne 
Den ble meget godt mottatt av anmelderne, noe som gjenspeiles i at den har fått 94 % på Rotten Tomatoes. Både Roger Ebert og Leonard Maltin gav den 3,5 av 4 stjerner.

Også de norske anmelderne gav den god omtale. Blant annet så gav VG og NRKs Filmpolitiet den terningkast fem, mens Dagbladet, Adressa og Bergens Tidende gav den terningkast fire. Nettstedet CINERAMA var mindre fornøyd og gav den terningkast to.

Innspilling 
De fleste opptakene ble gjort i Mumbai, Budapest, Praha, Moskva, Vancouver samt i bygningen Burj Khalifa i Dubai. Innspillingen foregikk fra september 2010 til mars 2011.

Priser 
Den ble tildelt to Saturn Awards: I klassen beste action eller eventyrfilm, og beste klipping.

Roller

 Tom Cruise – Ethan Hunt, teamleder
 Paula Patton – Jane Carter, medlem av Hunts team
 Simon Pegg – Benji Dunn, medlem av Hunts team, dataekspert
 Jeremy Renner – William Brandt, analyseekspert og tidligere feltagent
 Michael Nyqvist – Kurt Hendricks, en svenskfødt russisk atomekspert
 Vladimir Mashkov – Anatoly Sidorov
 Samuli Edelmann – Wistrom
 Ivan Shvedoff – Leonid Lisenker
 Anil Kapoor – Brij Nath, rik indisk businessmann
 Léa Seydoux – Sabine Moreau, fransk leiemorder
 Josh Holloway – Trevor Hanaway, IMF-agent
 Pavel Kříž – Marek Stefanski
 Miraj Grbić – Bogdan, russisk fange befridd av Hunt
 Ilia Volok – The Fog, en våpenhandler
 Tom Wilkinson – IMFs øverste sjef
 Ving Rhames – Luther Stickell, Hunts kollega
 Michelle Monaghan – Julia Mead, Hunts kone

Fotnoter

Referanser

Eksterne lenker 
 
 

Filmer fra 2011
Actionthrillere fra USA
Spionfilmer
Oppfølgerfilmer
Eventyrfilmer fra USA
Engelskspråklige filmer
Filmer regissert av Brad Bird
Filmer lagt til Moskva
Filmer lagt til India
Filmer lagt til Den arabiske halvøy